Poruka povodom Svjetskog dana kazališta za djecu i mlade

Neodoljiv most između virtualnog i stvarnog svijeta

Draga malena, veća i vječna djeco,

živimo u vašem vremenu – vremenu društvenih mreža, virtualnog svijeta i umreženih igara, razdoblju u kojemu vam je cijeli svijet na dlanu, a svaki tren ispunjen i prepunjen fotografijama, videima i feedovima. Sva ta privlačna gustoća informacija usisava vas, omata i zavodi, omogućujući tek trenutak-dva predaha u stvarnom svijetu. A u njemu vas čekaju neki čudnovato stvarni odrasli ljudi, silno željni vaše pažnje, razgovora, druženja.

Gdje i kako pomiriti ova dva nikad udaljenija svijeta? Kao i uvijek, odgovor se krije u kazalištu. Drevnom, mudrom promatraču duge, sijede brade… ma ne! Vječno mladom prostoru igre i kreativnosti! Kazalištu kao savršenom mostu između mlađahnog i odraslog, virtualnog i stvarnog svijeta. Priđite mu i prepustite se njegovoj neodoljivoj živosti, razgovarajte s njim, recite mu što vas zanima, muči, veseli. Poviknite, ako treba! Kazalište će vas poslušati, pružiti ruku te postati još mlađe, svježije i privlačnije. Savršen most između virtualnog i stvarnog svijeta te prozor u bolje sutra.

Sretan vam dan vašeg i našeg kazališta!

Igor Tretinjak